Marcus Kallionkieli

Marcus Kallionkieli (s. 20. maaliskuuta 2001 Kankaanpää) on suomalais-brasilialainen jääkiekkoilija, joka pelaa Puolan Polska Hokej Ligan GKS Katowicessa. Hän on pelipaikaltaan vasen laitahyökkääjä.
Ura.
Seuraura.
Kallionkieli syntyi Kankaanpäässä, mutta hän muutti jo vauvana perheineen Markku-isänsä töiden perässä Portugalille kuuluvalle Madeiralle. Perhe muutti takaisin Suomeen Marcuksen ollessa kuusivuotias ja hän sai myös Suomen kansalaisuuden. Marcus Kallionkieli aloitti jääkiekkoilun Helsingin Jääkiekkoklubissa, jossa hän pelasi vuodet 2007–2014. Kallionkieli siirtyi 13-vuotiaana Helsingin IFK:hon kaudeksi 2014–2015. Kaudella 2015–2016 hän pelasi HIFK:n lisäksi myös viisi ottelua lainalla Grankullan IFK:n C-nuorissa. Kaudella 2016–2017 Kallionkieli oli C-nuorten SM-karsinnoissa HIFK:n paras maalintekijä 19 osumallaan. Hän voitti kauden päätteeksi C-nuorten Suomenmestaruuden ja Kallionkieli valittiin sarjan toiseen tähdistökentälliseen.
Sioux City Musketeers varasi Kallionkielen 291. pelaajana USHL:n varaustilaisuudessa 2017. Kaudella 2017–2018 hän jatkoi kuitenkin HIFK:n organisaatiossa ja pelasi suurimman osan kaudestaan seuran B-nuorissa, jossa Kallionkieli voitti kauden päätteeksi Suomenmestaruuden. Hän pelasi myös kolme ottelua HIFK:n A-nuorissa. Kaudeksi 2018–2019 Kallionkieli siirtyi hänet varanneen Musketeersin USHL-joukkueeseen. Hän oli tehoilla 29+24=53 joukkueen toiseksi paras maalintekijä ja kolmanneksi paras pistemies. Kallionkieli valittiin kauden päätteeksi USHL:n tulokkaiden tähdistökentälliseen. Hän pelasi kauden aikana myös USHL/NHL Top Prospects Gamessa.
Vegas Golden Knights varasi Kallionkielen viidennellä kierroksella 139. pelaajana . Hänestä tuli kaikkien aikojen ensimmäinen Brasilian kansalaisuuden omaava pelaaja. Samana kesänä Kallionkielen varasi myös WHL-joukkue Brandon Wheat Kings 22. pelaajana . Jo heinäkuussa hän teki Golden Knightsin kanssa kolmivuotisen NHL-tulokassopimuksen. Elokuussa Kallionkielen vahvistettiin siirtyvän kaudeksi 2019–2020 Wheat Kingsin WHL-joukkueeseen. Hän oli alkukauden sivussa leikkauksen vuoksi, kunnes marraskuun lopulla Kallionkieli kuntoutui joukkueen harjoitusvahvuuteen. Hänen kautensa jäi lopulta vain 24 ottelun mittaiseksi.
Kauden 2020–2021 Kallionkieli aloitti lainalla Helsingin IFK:n U20-junioreissa, jossa hän pelasi yhdeksän ottelua. Maaliskuussa 2021 Kallionkieli Vegas Golden Knights lähetti Kallionkielen AHL-joukkue Henderson Silver Knightsin vahvuuteen. Hän pelasi siellä loppukaudella kuusi runkosarjaottelua tehden kaksi maalia ja yhden playoff-ottelun ilman tehopisteitä.
Syksyn 2021 harjoitusleirin päätteeksi Vegas Golden Knights lähetti Kallionkielen takaisin Brandon Wheat Kingsin WHL-joukkueeseen. Neljännesvälieräsarjassa hän voitti joukkueen sisäisen pistepörssin tehoilla 3+3=6 ja sisäisen tehotilaston lukemalla +4. Syksyn 2022 harjoitusleirin päätteeksi Golden Knights lähetti Kallionkielen Henderson Silver Knightsin AHL-joukkueeseen, jonka harjoitusleiriltä hänet lähetettiin edelleen ECHL-joukkue Savannah Ghost Piratesiin. Kallionkieli pelasi siellä vain viisi ottelua, kunnes hänen kautensa päättyi loukkaantumisen vuoksi marraskuussa.
Kuntouduttuaan loukkaantumisista marraskuussa 2023 Vegas Golden Knights lainasi Kallionkielen Puolan Polska Hokej Ligan STS Sanokiin. Helmikuussa 2024 hän siirtyi kuitenkin loppukaudeksi 2023–2024 Mestis-joukkue Kiekko-Espooseen. Samassa kuussa Golden Knights asetti Kallionkielen ehdottomalle siirtolistalle aikomuksenaan purkaa hänen sopimuksensa. Hän jatkoi Kiekko-Espoossa joukkueen omana sopimuspelaajana. Kallionkieli voitti kauden päätteeksi Mestis-pronssia.
Kauden 2024–2025 kynnyksellä syyskuussa 2024 Kallionkieli palasi Polska Hokej Ligaan ja siirtyi vuoden mittaisella sopimuksella GKS Katowiceen.
Maajoukkueura.
Kallionkieli on edustanut Suomea yhdessä nuorten ja 12 poikien maaottelussa. Häntä on pyydetty edustamaan myös Brasilian maajoukkuetta, mutta Kallionkieli on kuitenkin kieltäytynyt kutsusta.
Muuta.
Kallionkielen pikkuveli Sami pelaa hyökkääjänä Itävallan U20-sarjaa Nordic Hockey Academyssa. Veljesten isä Markku on suomalainen ja äiti on brasilialainen. Marcus Kallionkieli on kertonut haluavansa olla Filip Forsbergin tyylinen pelaaja.